A. Vajadus meetmete järele

Milles seisneb probleem ja miks on tegemist ELi tasandi probleemiga?

Probleem, mida algatusega lahendatakse, seisneb selles, et CLP-määruse kehtiv versioon ei kaitse inimesi ja keskkonda piisavalt teatavatele ELi ühtsel turul vabalt liikuvatele kemikaalidele omaste ohtude eest. See probleem avaldub kolmes valdkonnas. 1.Ohtlikke kemikaale ei ole põhjalikult kindlaks määratud ega klassifitseeritud. See kehtib eelkõige kemikaalide kohta, millel on endokriinseid häireid põhjustavad omadused, mis on püsivad, bioakumuleeruvad ja toksilised; väga püsivad ja väga bioakumuleeruvad; püsivad, liikuvad ja toksilised või väga püsivad ja väga liikuvad, sest praegu ei ole kohustust selliseid omadusi süstemaatiliselt uurida ja klassifitseerida. 2.Liikmesriikide pädevad asutused ja Euroopa Kemikaaliamet tegutsevad oma ressursside piires, et koostada ettepanekuid (liikmesriikide pädevad asutused) ja arvamusi (kemikaaliamet) ainete ühtlustatud klassifikatsiooni ja märgistamise kohta. Seetõttu ei ole neil optimaalseid vahendeid, et rakendada ühtseid riskijuhtimismeetmeid kõigi ohtlike kemikaalide suhtes. Samuti tekitab see ühtse turu killustumise ja sellel tegutsevate ettevõtjate võrdsete võimaluste kahjustamise ohu. 3.Teave keemiliste ohtude kohta ei ole optimaalne, mistõttu on teadmised kemikaalide ohtlike omaduste kohta vähesed. See tekitab olukorra, kus tarbijad ja ettevõtjad ei saa teha oma ostuotsuseid kindlate teadmiste põhjal, mis võimaldavad minimeerida keskkonna- ja terviseriske, mis toob kaasa tarbijate, töötajate ja keskkonna võimaliku tarbetu ohtu seadmise. E-kaubanduse kontekstis esineb palju CLP-määrusest tulenevate kohustuste täitmata jätmist. Teatud juhtudel on teave ohtlike segude kohta, mis edastatakse mürgistusteabekeskustele tervisealases hädaolukorras tegutsemiseks, ebapiisav.

Mida tuleks saavutada?

Kolm peamist eesmärki on järgmised: 1.tagada, et väga ohtlikud kemikaalid, sealhulgas need, mis on endokriinfunktsiooni kahjustavad; püsivad, bioakumuleeruvad ja toksilised; väga püsivad ja väga bioakumuleeruvad; püsivad, liikuvad ja toksilised ning väga püsivad ja väga liikuvad, klassifitseeritakse kogu ELis asjakohaselt ja ühetaoliselt; 2.muuta keemilistest ohtudest teavitamine ettevõtjatele lihtsamaks ning teave kemikaalide kasutajatele kättesaadavamaks ja arusaadavamaks ning 3.tagada, et kõik asjaomased tarneahelas tegutsejad kohaldavad kemikaalide ohuklassifikatsiooni ja teavitamise eeskirju võrdselt.

Milline on ELi tasandi meetmete lisaväärtus (subsidiaarsus)?

ELi tasandi meetmed on hädavajalikud, et säilitada kemikaalide vaba liikumine ühtsel turul. Erinevad riigi tasandi meetmed paneksid suurtele ettevõtjatele ja VKEdele täiendava halduskoormuse, mis takistaks vaba liikumist. Lisaks on keemiline reostus olemuselt piiriülene ning ühiskondlikud kulud mõjutavad negatiivselt ELi heaolu ja majandust. Tegevusetus ühes liikmesriigis põhjustab kulusid teistes.

B. Lahendused

Millised on poliitikavariandid eesmärkide saavutamiseks? Kas on olemas eelistatud variant?

Olemasolevate õigusaktide hindamise ja sidusrühmadelt saadud seisukohtade põhjal koostati põhjalik loetelu võimalikest meetmetest. Pärast esialgset sõelumist jäeti põhjalikuks hindamiseks alles 22 meedet. Lõpuks koondati 17 eelistatud meedet kolmeks eraldiseisvaks poliitikavariandiks, mis vastavad kolmele kindlakstehtud probleemide valdkonnale: 1. Väga ohtlike kemikaalide asjakohane klassifitseerimine tagatakse järgmise abil: – CLP-määrusesse lisatakse uued ohuklassid „endokriinfunktsiooni kahjustav kemikaal“, „püsiv, bioakumuleeruv ja toksiline aine“, „väga püsiv, väga bioakumuleeruv aine“, „püsiv, liikuv ja toksiline aine“ ning „väga püsiv ja väga liikuv aine“ ja need seatakse ühtlustatud klassifikatsioonis tähtsuse järjekorda; – ECHA klassifitseerimis- ja märgistusandmikus avaldatakse teatatud tarnija/tootja enda koostatud klassifikatsioonide lahknevuste põhjused koos teatajate nimedega; – nõutakse tarnija/tootja enda koostatud klassifikatsioonide kohta esitatud teadete ajakohastamist teatava tähtaja jooksul; – tugevdatakse ühtlustatud klassifikatsioonis prioriteetide seadmist varajases etapis ning – komisjonil lubatakse algatada ja rahastada rohkem ühtlustatud klassifikatsiooni ja märgistamise toimikuid, sealhulgas volitada selleks tegevuseks kemikaaliametit. 2. Parem ohust teavitamine tagatakse järgmise abil: – konkreetselt käsitletakse mahuti korduvtäitmiseks toimuva müügi kontseptsiooni, milles tehakse teatavaid erandeid märgistamiskohustusest ja piiratakse see tava ainult ainetega, mille puhul oht on väike; – CLP-määruse kohaste märgistuste loetavust parandatakse, reguleerides märgistuse vormingut; – lubatakse esitada digitaalselt teatav lisateave, mis ei ole ühtse ülemaailmse kemikaalide klassifitseerimise ja märgistamise süsteemi (GHS) kohaselt kohustuslik, kui selle teabe füüsiline kättesaadavus märgistusel ei ole inimeste tervise ja keskkonna kaitse seisukohalt oluline, ning luuakse sellise teabe edasise digitaalse märgistamise raamistik; – lubatakse laiemalt kasutada mitmes ELi riigis müüdavate kemikaalide volditavaid märgistusi ning – kehtestatakse erandid märgistamisnõuetest tarbijatele pakendamata kujul (nt kütus) ja väga väikeses pakendis (nt kirjutusvahendid) müüdavatele kemikaalidele. 3. Peamiste õiguslünkade ja küsitavuste lahendamine tagatakse järgmise abil: – selgitatakse internetipakkumiste ja -reklaami eeskirju; – tugevdatakse internetimüügi eest vastutava ettevõtja kohustust täita CLP-määruse nõudeid ning – kehtestatakse sihipärased kohustused teavitada mürgistusteabekeskusi teabekao korral, nt kui kemikaalid liiguvad liikmesriikide vahel või märgistatakse ümber. Eespool nimetatud valikuid eelistati järgmistele kõrvalejäetud variantidele: esiteks, mis puudutab ohuklassifikatsiooni – poliitikavariant kehtestada ühtlustatud kontrollväärtused, millega iseloomustada mürgisust inimestele ja keskkonnale. Kuigi sellised väärtused on kasulikud, ei saa CLP-määrusega kehtestada nende kasutamist muudes kemikaalialastes õigusaktides, mis tooks kaasa lisakulusid ja annaks vähe lisaväärtust. Veelgi enam, avaliku konsultatsiooni raames oli toetus sellele meetmele väike. Seevastu eelistatud variandid täiendavad üksteist, lahendavad probleemi eri põhjuseid ja tasakaalustavad lisakulusid täiendava lisaväärtusega. Teiseks, poliitikavariant, mis nõuab ajakohastatud juhendit, et selgitada CLP-määruses sätestatud kohustusi seoses väga väikeses pakendis, pakendamata ja täitepakendites müüdavate kemikaalidega, ei lahenda probleemi piisavalt. Kuna õigustekst ise on ebaselge, ei ole juhendil sama õiguslikku väärtust kui täpsustatud õigustekstil. Kolmandaks, poliitikavariant korraldada kindla aja tagant teadlikkuse suurendamise kampaaniaid märgistuselementide internetis esitamise kohta. Kuna tarbijatel ei pruugi internetis ostes teadlikkuse suurendamise kampaaniate sisu meeles olla, on see variant vähem tõhus kui internetipakkumiste eeskirjade kehtestamine ja internetireklaami eeskirjade tugevdamine ning tarneahelas tegutseja vastutustundliku toimimise tugevdamine. Mis puudutab mürgistusteabekeskuste teavitamist, siis jäeti kõrvale üksteist välistavad meetmed, mille kohaselt kõik tarneahelas tegutsejad esitavad mürgistusteabekeskustele täielikud teated ning ümbernimetajad ja ümbermärgistajad esitavad sellekohased teated, ning eelistati sihipäraseid teatamiskohustusi. Viimati nimetatud variandi puhul on ettevõtjatele tekkivate kulude ja sotsiaalse kasu suhe kõige parem, sest see hoiab ära paljud teabekao juhtumid, panemata kõigile edasimüüjatele vaikimisi teatamiskohustust.

Millised on eri sidusrühmade seisukohad? Kes millist varianti toetab?

Toetus uute ohuklasside lisamisele CLP-määrusesse on üldiselt tugev. ELi tootmisharu kindel eelistus oli aga see, et EL esitaks uued ohuklassid esmalt ÜRO tasandil, enne kui need lisatakse ELi õigusaktidesse. Sidusrühmad toetavad üldiselt ka ühtlustatud klassifitseerimise süsteemi tugevdamist, kuigi hoiatavad ressursimõju eest. Üldiselt pooldavad sidusrühmad uusi võimalusi, mida pakuvad volditavate märgistuste suurem kasutamine ja mahuti korduvtäitmiseks toimuva müügi reguleerimine; nende arvates leevendaks see VKEde koormust. Teatavat muret väljendatakse digilõhe pärast, kuid üldiselt ollakse nõus, et piiratud hulka teavet võiks esitada ainult digitaalsete vahendite abil. Internetimüügi eeskirjade tugevdamine sai kõigi sidusrühmade tugeva ja üksmeelse toetuse osaliseks. Üldiselt pooldatakse ka kemikaalidest mürgistusteabekeskustele teatamise kohustuse laiendamist teatavatele ettevõtjatele.

C. Eelistatud poliitikavariandi mõju

Millised on eelistatud poliitikavariandi eelised?

Eelistatud poliitikavariandist saadav kasu tuleneb peamiselt tervise- ja keskkonnakaitse parandamisest. Reostuse kõrvaldamise kavade ja tervishoiusüsteemide puhul võib kokkuhoid olla rohkem kui 300 miljonit eurot aastas. Piisav ja ühtne ohuklassifikatsioon võimaldab kemikaalide tarnijatel, kasutajatel ja avaliku sektori asutustel võtta asjakohaseid meetmeid kemikaalidega seotud riskide vähendamiseks ning säilitada samal ajal ühtse turu terviklikkus ja võrdsustada ettevõtjate võimalusi. Keemilistest ohtudest teavitamise parandamine võimaldab tarbijatel teha teadlikke valikuid ja vältida tarbetuid tervise- või keskkonnariske. Kõigele lisaks hoiavad lihtsustatud märgistamiseeskirjad kokku ettevõtjate kulusid. Internetimüügi ja mürgistusteabekeskustega seotud õiguslünkade kõrvaldamine tagab parema nõuetele vastavuse, mis toob lõpuks kaasa parema rakendamise ja lihtsama täitmise tagamise.

Millised on eelistatud poliitikavariandi kulud?

Algatusega kaasnevad kemikaale ELi turule toovatele tööstusosalejatele märkimisväärsed kulud, nii iga-aastased halduskulud uute eeskirjade järgimiseks (28,47 miljonit eurot) kui ka kohandamiskulud, mis on seotud uute ohuklassidega hõlmatud ainete vabatahtliku asendamisega allpool tarneahelas (26,40 miljonit eurot).

Milline on mõju VKEdele ja konkurentsivõimele?

VKEde kulud on suhteliselt suuremad, sest nende mastaabisäästust saadav kasu ja nende püsikulude katmise suutlikkus on väiksem. Uued kohustused ettevõtjatele, kes tegelevad väljaspool ELi või ELis kaugmüügiga, sealhulgas internetimüügiga, tagavad ausa ja võrdse konkurentsi kõikide kemikaale müüvate ettevõtjate, eriti VKEde jaoks, kes müüvad peamiselt ELi piires ja kasutavad oma toodete müügiks internetiplatvorme. Uute ohuklasside kasutuselevõtt suurendab lühiajaliselt kulusid, kuid viib ELi tootmisharu tervise- ja keskkonnastandardite alal maailmas esirinda, mis suurendab ELi tööstuse juhtpositsiooni keskkonnasäästlike kemikaalide tootmisel ja kasutamisel ning võimaldab seega suurendada ELi konkurentsivõimet ja ülemaailmset turuosa. Erinevate ettevõtete toodetud identsete ainete klassifitseerimise ühtsuse tagamise meetmed loovad võrdseid võimalusi ja aitavad kaasa ausale konkurentsile, eelkõige VKEde jaoks. VKEd saavad klassifitseerimis- ja märgistusandmikus rohkem toetuda olemasolevatele tarnijate/tootjate enda koostatud klassifikatsioonidele, selle asemel et ise klassifitseerida, mis on VKEdele kulukam kui suurettevõtetele.

Kas on ette näha märkimisväärset mõju liikmesriikide eelarvele ja ametiasutustele?

Ei.

Kas on oodata muud olulist mõju?

Ei.

Proportsionaalsus?

Käesolev algatus ei lähe selle eesmärkide saavutamiseks vajalikust kaugemale.

D. Järelmeetmed

Millal poliitika läbi vaadatakse?